钦定古今图书集成/明伦汇编/官常典/第317卷 > 尹台
## 钦定古今图书集成/明伦汇编/官常典/第317卷 > 尹台

按《明外史》本传：“台字崇基，永新人。嘉靖十四年进士。
改庶吉士，授编修。以终养归。母丧哀毁，既襄事，犹啜
粥还朝守故官。二十九年，同考会试，发策有‘重臣’”“‘权
臣’语，世宗阅之感动，亟取《臣鉴录》《贤奸传》二书备省
览。严嵩疑其言刺己，然以同乡故，仍善遇之。久次当
迁司业，以让赵贞吉，寻进中允，典试南畿，复因发策”
剌边将，帝摘以示嵩。时嵩方与台议婚，为婉解于帝。
已而台竟不许婚。再迁南祭酒。将行，嵩举酒属台曰：
“何以教我？”台曰：“杨继盛言诚狂，愿勿贻主上杀谏臣
名。”俄改北监。帝谕嵩择词臣二人直西苑，嵩称吏部
侍郎茅瓒及台。遂进台少詹兼侍读学士，掌院事。召
见，帝目属之。寻奉御札命代祀先圣，嵩使子世蕃贺
曰：“上有意用公，吏、礼二部惟所择。”台曰：“侍郎何官，可
以传奉进乎？”嵩恚而止。寻以撰《青词》弗称旨，世蕃因
腾蜚语，谓台尝私谒御史曹光，帝。遂传谕责数台，罢
其入直。及当迁詹事，为鄢懋卿所亲得之。懋卿故传
嵩语慰台，台曰：“都御史乃为相府传语耶？”台既积失
权要指，遂出为南吏部右侍郎。嵩败，就进礼部尚书。
故事，教坊司伎乐供奉礼部及台、省。台病其亵慢，罢
之。旋为御史王同道所劾，削籍归。穆宗即位，起故官。
先是，帝生长子于潜邸，生母康妃，服制未除。世宗不
怿，语嵩曰：“礼官得无言乎？”嵩以谘台，台曰：“《孝慈录》中
以禁服中生子为过，可举以对也。”嵩告如其言，世宗
意乃释。至是，帝数询及台，或讽台白前事，台曰：“向为
国体虑，岂计今日哉？”居亡何，致仕归。台向意理学，先
后与罗钦顺、邹守益、罗洪先、唐顺之、唐枢之质，无所
偏主。邹元标尝称其学不傍门户，能密自体验云。